Tuinwenke vir die somer - Jou Gesin | Solidariteit WêreldJou Gesin | Solidariteit Wêreld
Tuis › Artikels › Tuinwenke vir die somer
Almal soek 'n pragtige, lowergroen tuin maar sonder die hemelhoë waterrekening aan die einde van die maand.
Die somermaande is die tyd wanneer jy eintlik moet terugsit en die vorige seisoene se handewerk beskou. Daar is egter 'n paar belangrike take wat jy in die tyd moet verrig om seker te maak jou tuin lyk op sy beste tot aan die einde van die somermaande.
Stap deur jou tuin en kyk watter areas benodig werk. Een van die eerste stappe is om jou tuin droogtebestand te maak deur organiese kompos in beddings in te werk en 'n bedekkingslaag bo-oor te sprinkel, wat sal help dat water nie so vinnig verdamp of sommer net wegspoel nie.
Die goue reël wanneer dit kom by jou tuin in die somer water te gee is om dit eerder vroegoggend of laatmiddag te doen om verdamping tot die minimum te beperk. Drupbesproeiing is ook 'n goeie opsie aangesien dit help om water te spaar. Jy kan verder gaan en reënwater opvang om jou waterrekening so laag as moontlik te hou.
'n Bruin, kaal grasperk is dikwels 'n teken dat die gras te kort gesny word. Volgens kenners is dit 'n wanopvatting dat jy minder hoef gras te sny as jy die gras kort sny. Hulle raad is om jou grassnyer op sy hoogste te stel aangesien dik, langer gras ook help om onkruid te onderdruk.
Onkruid is onvermydelik, selfs in goed versorgde tuine. Namate dit warmer word, steek onkruid weer kop uit. Begin dus vroegtydig om onkruid te verwyder.
Moenie bang wees om struike en bome wat dit benodig te snoei nie. Snoei is volgens kenners uiters belangrik. Sny alle beskadigde, dooie en droë takke weg en verwyder al die dooie blare en ander afval uit die blombedding .
Somer is die tyd vir kleur. Maak dus seker dat jy betyds saad saai en saailinge plant. Kyk watter areas van jou tuin te veel of te min koelte het en dink aan innoverende planne om die probleem aan te spreek. 'n Groot struik of 'n boom kan byvoorbeeld help om blombeddings wat nie heeldag aan die son blootgestel moet word nie te beskerm.
Die warm weer is ook die ideale tyd om kreatief te raak in jou tuin en groot projekte aan te pak. Bou die patio waaroor jy nog altyd droom of installeer 'n visdam. Daar is talle platforms op die internet met honderde tuinmaakidees, soos Pinterest.